作者：蒋捷
词牌/韵律：贺新郎

paragraphs: 雁屿晴岚薄。
倚层屏、千树高低，粉纤红弱。
云隘东风藏不尽，吹艳生香万壑。
又散入、汀蘅洲药。
扰扰匆匆尘土面，看歌莺、舞燕逢春乐。
人共物，知谁错。
宝钗楼上围帘幕。
小婵娟、双调弹筝，半霄鸾鹤。
我辈中人无此分，琴思诗情当却。
也胜似、愁横眉角。
芳景三分才过二，便绿阴、门巷杨花落。
沽斗酒，且同酌。